***ሓቀኛ ክውንነት ሚዛኑ ምስ ዘይሕሉ ናብ ጉጉይ ኣተሓሳስባ የድህብ፡***

*ህጻን ተወሊዱ ዓቕሚ ኣዳም በጺሑ ነብሱ ክሳብ ዝኽእል ዝወስደሉ ግዜ ውሑድ ኣይኮነን። ንሱውን ጽቡቕ ኣተዓባብያ ሙሉእ ጥዕና ምስ ዝህልዎ፡ ኣብ ከባቢኡ ንጉዕዝኡ ብኣሉታ ዝጸልዉዎ ነገራት ምስ ዘይህሉዉ እሞክኣ ሁርኩት ምስ ዝኸውን ብተዛማዲ ዕግበት ዘለዎ ሂወት ከሕልፍ ይኽእል። እዚ ብጀካ እቶም ብተፈጥሮ ዘጋጥምዎ ብድሆታት (ዕንቅፋታት) ከዲፍካ ማለትዩ። ኩሉ ግዜ ንምምባር ዝግበር ቃልሲ ትዕግስቲ፡ ምስትውዓል፡ ልቦና፡ ኣርሒቕካ ምሕሳብ፡ ንክውንነት ጉቡእ ሚዛን ምሃብ፡ ቦታኻን ዓቕምኻን ምልላይ፡ ዝኣመሰሉ ኣዎንታዊ ነገራት ኣብ ጉዕዞ ኣዝዮም ኣገደስቲ እዮም። ኣብዞም ዝተጠቕሱ ክውንነት እምንቶ ዘይብለም ሰባት ግን እቲ ንሶም ዝሓስብዎ ድኣንበር ከቢቡዎም ዘሎ ሃዋሁ ስለ ዘይርድኡዎ ኣብ ጭንቀት፡ ምዕዝምዛም፡ ጉድለታት ናብ ካልኦት ምስካም፡ ክኸሱን ክወቕሱን ክሳብ ብሂዎቶም ምጥላዕ ይበጽሑ።*

*ኤርትራ ሃገርና ነጻነታ ካብ ትረክብ እንሆ 27 ዓመታት ከተቑጽርያ። ከምቲ ህጻን ተወሊዱ ዓቕመ ኣዳም በጺሑ ናብርኡ ክገብር ዓመታት ዝወስደሉ ጌርና እንተርኢናያ ምስዚ ኩሉ ዘጋጠመና ተጻብኦታት እዚ ሎሚ በጺሓቶ ዘላ ግስጋሰ ዓለም ዓይና ክትከፍት ዝገብራ ዘሎ፡ ሳላ ተጸሚምና ዓቕሊ ጌርና ኣብ መትከልና ጸኒዕና፡ ንኹሉ ኩነታት ቅኑዕ ሚዛን ሂብና ከይተጸዓትና እንተዘይንሰርሕ ኔርና፡ ክብረትና ምሓሰረ፡ ልዕላውነትና ምተደፍረ፡፡*

*ህዝቢ ኤርትራ ብሓቂ ብሕብረተ ሰብ ዓለም ዝተበደለ ፡ ጻዊዒቱ ጸማም እዝኒ ዝተዋህቦ፥ ሰሲኑ ብነብሱ ከይሓድር፡ ራሃጹ ኣፍሲሱ ሃገሩ ከይሃንጽ፡ ሒማቕ ኣርኣያ ናይጽቡቕ ኣብነት ተባሂሉ ተምበርኪኹ ብምጽወታ ሓያላን ሃገራት ንክነብር ዘይተፈተነ ነገር የለን። ወዮድኣ ንሕና ብዙሕ ኣድህቦ ኣይንገብረሉን ንኸውን፡ በቲ ካልእ መዳይ ከኣ ጃህራ ባህልና ኣይኮነን እምበር ድሕሪ ሰውራና ምዕዋቱ ብዙሓት ኣብ ትሕቲ ኢድ ኣዙር መግዛእቲ ዝነብሩ ኣህዛብ ሃገራት ኣፍሪቃ ንመሰሎም፡ መንነቶም፡ ዋንነት ሃገሮም ከረጋግጹ ጸረ ምዕራባዉያን ኣቛም ክቃለሱ ተራእዮም እዮም። ብዓለም ደረጃ እንተተመልኪታውን ረሓቁለይ ብነብሰይ ክሓድር ዝብል ህዝቢ ውሑድ ኣይኮነን።*

*መንግስቲ ኤርትራ ንመዝማዚ ኣቛም ሃጸያውንያ ሃገራት ጽቡቕ ጌሩ ስለ ዝፈልጦዩ ’‘ነብስኻ ምኽኣል’‘ ዝብል መትከል ተሞርኲሱ ለይትን ማዓልትን ሃገር ከልምዕን ህዝቢ ከምህርን ዝቃለስ ዘሎ፡፡ ሓደ ኣባሃህላ ኣሎ። “”ውሑዳት ዓመታት ከይጽመሙ፡ ንመዋእል ይጽገሙ“”። ንመዋእልና ተጸበይቲ ምጽወታ መታን ከይንኸውን ሕጂ ተጸሚምና ሃገር ክንሃንጽ ዝመረጽና። እቶም ኣብዚ ስነሞጎት ዘይኣምኑ ንሕጂ እንተዘይኮይኑ ንመጻኢ ዘይሓስቡ፡ “ብድሕረይ ሳዕሪ ኣይብቆል ኣለት ኣድጊ“ ዝዓይነቱ ኣረኣእያ ዘለዎም ሰባትዮም ኢዶም ከይሓወሱ ዘማርሩን ዝሕክሉን ዘለዉ። መሰል ቅድሚ ጉቡእ ከምዘይስራዕ ክፈልጥዎ ይግባእ። እቲ ጉቡኡ እናፈጸመ መሰሉ ዝሓትት ብቐዳምነት ጻማ ራሃጹ ክከሓስ ኣለዎ።*

*እቶም ባድመ ትትረፈና ሰላም እንተንረክብ መሓሸና ዝብሉን፥ ንነብሶም ኣግኣዚያን ዘጠመቑን ተዋላእቲ፡ ብመስዋእቲ ጀጋኑና ይጻወቱ ከምዘለዉ ክንዝንግዕ የብልናን። መኸተና ጸረዞም ክንዮ ኣፍንጭኦም ኣርሒቖም ዘይሓስቡ ከነትርር ሃገራዊ ሓላፍነትና የገድደና ። ሃገር ብቓልሲ ኣምጺእናያ፡ ሕጂ ከኣ በብዘለናዮ ንልዕላውነታን ህንጸታን ቃልሲና ኣብ ጎድኒ እቶም ኣውሓስቲ ሃገር ዝኾኑ ምክልኻል ሓይልታትናን ሃገራዊ ጉቡኦም ዝፍጽሙ ዘለዉ ኣገልግሎትን ቀጻሊዩ።*

*ነባሪ ዝኽሪ ንሰማእታትና ዓወት ዓወት ንሓፋሽ ገብረንጉስ መስመር ምያዝያ 8，2018。*